Við höfum verið í samstarfi við Plastplan um nokkurra mánaða skeið . Við hjá Íslenska Gámafélaginu erum mjög hrifin af nýsköpun og skemmtilegum lausnum tengdum umhverfismálum . Gaman er að segja frá því að lífdísel framleiðslan okkar hófst með ungum eldhuga sem vildi prófa að nýta afgangs matarolíu til þess að framleiða eldsneyti . Nú í dag framleiðum við þúsundi lítra af lífdísel á ári . Þegar mennirnir á bakvið Plastplan höfðu samband þurftum við ekki að hugsa okkur lengi um og slógum til enda einstaklega klárir og metnaðarfullir menn þar á ferð . Lok á ruslatunnum eiga það til að fjúka upp í vondum veðrum og þar af leiðandi skapast fokhætta á rusli út í náttúruna . Með þetta í huga hannaði Plastplan festingu fyrir lokið til að vindurinn næði ekki að feykja því upp . Festingin er framleidd úr plasti sem fellur til í starfsemi okkar . Plastbrúsar undan matarolíu í lífdíselframleiðslu okkar var fyrsta plastið sem Plastplan gerði tilraunir með . Auðvelt er að endurvinna þá gerð plasts en mikill tími fór í að þrífa olíuna úr brúsunum . Við mundum svo að við sátum uppi með mikið magn af plastpokum sem voru ónýtir eða ónothæfir og kom í ljós að þeir henta einkar vel í þetta verkefni . Plastpokarnir fá því framhaldslíf sem lokfestingar á tunnur í stað þess að lenda í urðun . Hvað er Plastplan ? Plastplan er ungt plastendurvinnslu fyrirtæki sprottið upp úr áhuga tveggja frumkvöðla á umhverfis - og loftslagsmálum . Að Eyjaslóð 9 , 101 Reykjavik , er starfsstöð Plastplan þar sem fram fer endurvinnsla ; flokkun , hreinsun , hökkun og umbreyting á plasti , samhliða hönnun nytjahluta úr endurunnu plasti . Plastplan sérhæfir sig í plastendurvinnslu , hönnun og fræðslu , og býður því upp á nýstárlega heildstæða lausn fyrir samstarfsaðila með samfélagslegri skírskotun . Markmið þjónustunnar er að draga úr plastsóun , en við þá vinnu er stuðst við þarfagreiningu , vettvangsrannsóknir og viðtöl . Í kjölfarið tekur Plastplan á móti því aflögu plasti sem enn er óumflýjanlegt við núverandi aðstæður hjá samstarfsaðilum . Plastplan leggur áherslu á að snúa við óheilbrigðu sambandi einstaklinga og fyrirtækja við plast með fræðslu . Til að ná því markmiði er sýnt fram á nýtingarmöguleika hráefnisins með raunverulegri endurvinnslu þar sem öllu plastinu er umbreytt í nýja nytjahluti sem henta framleiðslu eða þjónustu viðkomandi samstarfsaðila . Framleiðsluaðferð Plastplan stuðlar að gagnsærri endurvinnslu og gegnir því veigamiklu hlutverki í fræðslu endurvinnslumála . Hugarfarsbreyting á sér stað þegar einstaklingar sjá “ plastrusl ” umbreytast í nytjahluti og með tímanum er von okkar að einstaklingar , fyrirtæki og stofnanir læri að bera virðingu fyrir hráefninu jafnt og timbri , stáli og öðrum hráefnum . Öll hráefni eiga sér uppsprettu í náttúrulegum auðlindum jarðarinnar og ljóst er að óhófleg neysla hefur gríðarlega alvarlegar afleiðingar fyrir umhverfi , vistkerfi og loftslag , ekki síst neysla einnota hluta . Því teljum við efni sem eru skömminni skárri valmöguleikar en plast ekki vera rétta leið til að takast á við ofneyslu einnota hluta . Mikilvægt er að leita heildstæðra lausna en ekki skárri einnota poka eða skárri einnota rör , sem er lítið annað en neyslu friðþæging sem gengur einfaldlega á aðrar auðlindir jarðar . Með gagnsærri endurvinnslu er vandamálið greint , tekist á við það án þess að einfaldlega láta plastið hverfa og með því viljum við auka umhverfisvitund sem hefur möguleika á að bæta neyslumynstur til lengri tíma . Með auknum sýnileika og þátttöku vonast Plastplan til að geta haft áhrif á plastnotkun með jákvæðu innleggi í samfélagsumræðuna og samtímis stuðlað að breytingum með raunverulegri endurvinnslu .